**บทที่ 1**

**บทนำ**

**1.1 ที่มาและความสำคัญของปัญหา**

เศรษฐกิจพอเพียง เป็นปรัชญาชี้ถึงแนวทางการดำรงอยู่และปฏิบัติตนของประชาชนในทุกระดับตั้งแต่ระดับครอบครัวระดับชุมชน จนถึงระดับรัฐ ทั้งในการพัฒนาและบริหารประเทศให้ดำเนินไปในทางสายกลาง โดยเฉพาะการพัฒนาเศรษฐกิจเพื่อให้ก้าวทันต่อโลกยุคโลกาภิวัตน์ ความพอเพียง หมายถึง ความพอประมาณ ความมีเหตุผล รวมถึงความจำเป็นที่จะต้องมีระบบภูมิคุ้มกันในตัวที่ดีพอสมควรต่อการมีผลกระทบใด ๆ อันเกิดจากการเปลี่ยนแปลงทั้งภายนอกและภายใน ทั้งนี้จะต้องอาศัยความรอบรู้ ความรอบคอบ และความระมัดระวังอย่างยิ่งในการนำวิชาการต่าง ๆ มาใช้ในการวางแผนและการดำเนินการทุกขั้นตอน และขณะเดียวกันจะต้องเสริมสร้างพื้นฐานจิตใจของคนในชาติ โดยเฉพาะเจ้าหน้าที่ของรัฐ นักทฤษฎีและนักธุรกิจในทุกระดับให้มีสำนึกในคุณธรรม ความซื่อสัตย์สุจริต และให้มีความรอบรู้ที่เหมาะสม ดำเนินชีวิตด้วยความอดทน ความเพียรมีสติ ปัญญา และความรอบคอบ เพื่อให้สมดุลและพร้อมต่อการรองรับการเปลี่ยนแปลงอย่างรวดเร็วและกว้างขวางทั้งด้านวัตถุ สังคม สิ่งแวดล้อม และวัฒนธรรมจากโลกภายนอกได้เป็นอย่างดี (สำนักงานคณะกรรมการพัฒนา การเศรษฐกิจและสังคมแห่งชาติ, 2550, น. 4-5)

กระทรวงศึกษาธิการและส่วนราชการ/หน่วยงานในสังกัด ได้น้อมนำหลักปรัชญาของเศรษฐกิจพอเพียงมาประยุกต์ใช้เป็นกรอบในการดำเนินงาน เพื่อสร้างผลผลิต ผลลัพธ์ให้เกิดกับผู้เรียนได้อย่างมีความสอดคล้องกับทิศทางการพัฒนาประเทศในช่วงของแผนพัฒนาเศรษฐกิจและสังคมแห่งชาติ ฉบับที่ 12 ( พ.ศ. 2560 –2564) ซึ่งได้ระบุสาระสำคัญเกี่ยวกับวิสัยทัศน์ พันธกิจ ยุทธศาสตร์ และกลยุทธ์ ของกระทรวงศึกษาธิการ ที่สามารถตอบสนองต่อเป้าหมายของการพัฒนาประเทศได้ทั้งมิติความมั่นคง มิติเศรษฐกิจ มิติสังคม และมิติการบริหารจัดการภาครัฐ ได้อย่างเป็นรูปธรรม การดำเนินงานภายใต้ยุทธศาสตร์การพัฒนาการศึกษาของกระทรวงศึกษาธิการ ที่จะเกิดขึ้นในตลอดระยะ 5 ปีนี้ จะได้สะท้อนถึงความสามารถในการจัดการทรัพยากรที่มีภายในกระทรวงศึกษาธิการ เพื่อมุ่งการบรรลุผลความสำเร็จต่อเด็ก เยาวชน นักเรียน นักศึกษา และประชาชน ที่ได้รับบริการจากกระทรวงศึกษาธิการ (สำนักงานปลัดกระทรวงศึกษาธิการ, 2561) การขับเคลื่อนหลักปรัชญาของเศรษฐกิจพอเพียงด้านการศึกษา หมายถึง การดำเนินการส่งเสริมและสนับสนุนให้บุคลากรในภาคการศึกษาทุกระดับ น้อมนำหลักปรัชญาของเศรษฐกิจพอเพียงมาใช้ในชีวิตประจำวันและการปฏิบัติภารกิจ เช่น การบริหารการศึกษา การบริหารจัดการงบประมาณการศึกษา การจัดสถานศึกษา การจัดกิจกรรมการเรียนรู้ การจัดกิจกรรมพัฒนาผู้เรียน การจัดกิจกรรมนักเรียน เป็นต้น เพื่อที่ท้ายที่สุดแล้วเกิดกระบวนการปรับเปลี่ยนวิธีคิดและวิถีปฏิบัติ จนเป็นวิถีชีวิต เพื่อผลให้เกิดการปลูกฝังและบ่มเพาะผู้เรียน เด็ก และเยาวชน ให้มีจิตสำนึกและอุปนิสัย “พอเพียง” (Sufficiency Mindset and Behavior) เพื่อจะได้สามารถดำรงตน และดำเนินชีวิตให้เจริญก้าวหน้าไปได้อย่างสมดุลและพร้อมรับต่อการเปลี่ยนแปลงต่างๆ จุดเริ่มต้นของการขับเคลื่อน เนื่องมาจากกระแสพระราชดำรัส “เศรษฐกิจพอเพียง” ที่ปวงชนชาวไทยได้เริ่มรับรู้และเรียนรู้มาตั้งแต่ปี พ.ศ. 2540 และโดยเฉพาะอย่างยิ่งพระราชดำรัส พระบาทสมเด็จพระปรมินทรมหาภูมิพลอดุลยเดช บรมนาถบพิตร รัชกาลที่ 9 เมื่อวันศุกร์ที่ 4 ธันวาคม พ.ศ. 2541 ความตอนหนึ่งว่า “…คนเราถ้าพอในความต้องการ ก็มีความโลภน้อย เมื่อมีความโลภน้อย ก็เบียดเบียนคนอื่นน้อย ถ้าทุกประเทศมีความคิด “อันนี้ไม่ใช่เศรษฐกิจ” มีความคิดว่าทำอย่างไรต้องพอเพียง หมายความว่า พอประมาณ ไม่สุดโต่ง ไม่โลภอย่างมาก คนเราก็อยู่เป็นสุข พอเพียงนี้อาจจะมีมาก อาจจะมีของหรูหราก็ได้ แต่ว่าต้องไม่เบียดเบียนคนอื่น ต้องให้พอประมาณตามอัตภาพ พูดจาก็พอเพียง ทำอะไรก็พอเพียง ปฏิบัติตนก็พอเพียง…” (พระบาทสมเด็จพระปรมินทรมหาภูมิพลอดุลยเดช บรมนาถบพิตร, 2541) จึงเป็นที่มาของความเข้าใจว่า “เศรษฐกิจพอเพียง” เป็นหลักคิดและหลักปฏิบัติในการดำเนินชีวิต หมายถึงหลักพอประมาณ มีเหตุผล และมีภูมิคุ้มกันในตัวที่ดี บนพื้นฐานจิตใจที่มีคุณธรรม และใช้ความรู้อย่างรอบรู้ รอบคอบ ระมัดระวัง เพื่อให้ชีวิตสมดุลและพร้อมรับต่อการเปลี่ยนแปลงในด้านวัตถุ สังคม สิ่งแวดล้อม และวัฒนธรรม 3 ห่วง 2 เงื่อนไข 4 มิติ ที่ทุกคน ทุกประเทศ สามารถนำไปใช้ในทุกกิจกรรม ทุกสาขาอาชีพ และทุกระดับ เพื่อให้เกิดการพัฒนาที่สมดุล มั่นคง และยั่งยืน ปี 2560 ประเทศไทยได้เดินหน้าปฏิรูปประเทศอย่างเต็มรูปแบบในทุกด้าน ทั้งด้านเศรษฐกิจ สังคม การเมือง และการศึกษา เพื่อเตรียมการเข้าสู่ประเทศที่พัฒนาแล้วภายในปี 2579 และเป็นปีแรกที่ประเทศไทยได้เริ่มดำเนินการตามแผนยุทธศาสตร์การพัฒนาประเทศทั้งระยะสั้น ระยะกลาง และระยะยาวอย่างบูรณาการภายใต้กรอบ ยุทธศาสตร์ชาติระยะ 20 ปี (พ.ศ. 2560 – 2579) ยุทธศาสตร์การวิจัยแห่งชาติ 20 ปี และแผนการปฏิรูประบบวิจัยแบบบูรณาการของประเทศ ยุทธศาสตร์การวิจัยและนวัตกรรมแห่งชาติ 20 ปี (พ.ศ. 2560 – 2579 แผนพัฒนาเศรษฐกิจและสังคมแห่งชาติฉบับที่ 12 (พ.ศ. 2560 - 2564) และนโยบาย Thailand 4.0 โดยมีเป้าหมายให้ “ประเทศไทยมีความมั่นคง มั่งคั่ง ยั่งยืน เป็นประเทศพัฒนาแล้วด้วยการพัฒนาตามหลักปรัชญาของเศรษฐกิจพอเพียง”

ปัจจุบันนักเรียนในระดับชั้นประถมศึกษาจำเป็นที่จะต้องได้รับการอบรม เรียนรู้ในเรื่องหลักปรัชญาของเศรษฐกิจพอเพียง ซึ่งประกอบด้วย 3 ห่วง 2 เงื่อนไข ได้แก่ ความพอประมาณ ความมีเหตุผล การมีภูมิคุ้มกันในตัวที่ดี เงื่อนไขความรู้และคุณธรรม เพื่อเป็นแนวทางการปฏิบัติตน และดำเนินชีวิตประจำวัน ให้นักเรียนได้มีความสามารถตัดสินใจ มีความสามารถในการคิดแก้ปัญหา และความสามารถในการใช้ทักษะชีวิตบนพื้นฐานอยู่ย่างพอเพียง โรงเรียนซึ่งเปรียบเสมือนบ้านหลังที่สองของนักเรียนจะต้องเป็นหน่วยงานที่เสริมสร้างและพัฒนาทักษะชีวิตของนักเรียน เพื่อให้นักเรียนซึ่งจะเป็นพลเมืองของประเทศได้พัฒนาทักษะชีวิตให้เป็นผู้ที่มีทักษะชีวิตที่ดี ส่งผลให้เป็นพลเมืองที่มีคุณภาพในอนาคต (โรงเรียนอนุบาลกันทรวิชัย, 2560)

ศูนย์พัฒนาคุณภาพการศึกษามิ่งเมือง อำเภอกันทรวิชัย จังหวัดมหาสารคาม ซึ่งได้ดำเนินการโดยมีวัตถุประสงค์มุ่งเน้นพัฒนาคุณภาพและยกผลสัมฤทธิ์ด้านจัดการเรียนการสอน มีโรงเรียนในสังกัดทั้งหมด 9 โรงเรียน ได้แก่ อนุบาลกันทรวิชัย โรงเรียนชุมชนบ้านลาดวิทยาคม โรงเรียนบ้านเหล่า โรงเรียนบ้านคอกม้า โรงเรียนบ้านนาดีศรีสุข โรงเรียนบ้านอิตื้อดอนหวายขมิ้น โรงเรียนบ้านหนองหว้าหนองแคนดอนบาก โรงเรียนบ้านสมศรีมะแปบประชาบำรุง และโรงเรียนบ้านน้ำเที่ยงดอนอิจันทน์ มีเขตรับผิดชอบ ครอบคลุม 2 ตำบล คือตำบลศรีสุข และตำบลโคกพระ มีแหล่งเรียนรู้ปรัชญาของเศรษฐกิจพอเพียง ที่เป็นศูนย์การเรียนรู้ ปราชญ์ชาวบ้าน และเป็นสถานศึกษาพอเพียง และมีพื้นฐานครอบครัวที่แตกต่างหลากหลายอาชีพ

ดังนั้นผู้วิจัยจึงมีความสนใจที่จะศึกษาการปฏิบัติตนตามหลักปรัชญาของเศรษฐกิจพอเพียง ของนักเรียนชั้นประถมศึกษาปีที่ 4-6 ในโรงเรียนสังกัดศูนย์พัฒนาคุณภาพการศึกษามิ่งเมือง อำเภอกันทรวิชัย จังหวัดมหาสารคาม โดยมุ่งศึกษานักเรียนว่ามีการปฏิบัติตนตามหลักปรัชญาของเศรษฐกิจพอเพียงอยู่ในระดับใด และเพื่อเปรียบเทียบการปฏิบัติตนตามหลักปรัชญาของเศรษฐกิจพอเพียงของนักเรียนชั้นประถมศึกษาปีที่ 4-6 โดยจำแนกตามระดับชั้น อาชีพผู้ปกครอง รายได้ผู้ปกครอง ว่ามีระดับการปฏิบัติตนที่แตกต่างกันหรือไม่ ผลที่ได้จากการวิจัยดังกล่าวจะเป็นประโยชน์ในการนำไปสู่แนวทางการพัฒนาเสริมสร้างแนวทางการปฏิบัติตน ตามแนวปรัชญาเศรษฐกิจพอเพียงต่อไป

**1.2 คำถามการวิจัย**

1.2.1 การปฏิบัติตนตามหลักปรัชญาของเศรษฐกิจพอเพียงของนักเรียนชั้นประถมศึกษาปีที่ 4-6 ในโรงเรียนสังกัดศูนย์พัฒนาคุณภาพการศึกษามิ่งเมือง อำเภอกันทรวิชัยจังหวัดมหาสารคามอยู่ในระดับใด

1.2.2 การเปรียบเทียบการปฏิบัติตนตามหลักปรัชญาของเศรษฐกิจพอเพียงของนักเรียนชั้นประถมศึกษาปีที่ 4-6 ในสังกัดศูนย์พัฒนาคุณภาพการศึกษามิ่งเมือง อำเภอกันทรวิชัยจังหวัดมหาสารคาม จำแนกตามระดับชั้นของนักเรียน อาชีพผู้ปกครองของนักเรียน และรายได้ผู้ปกครองของนักเรียนมีความแตกต่างกันหรือไม่

**1.3 วัตถุประสงค์การวิจัย**

1.3.1 เพื่อศึกษาระดับการปฏิบัติตน ตามหลักปรัชญาของเศรษฐกิจพอเพียงของนักเรียนชั้นประถมศึกษาปีที่ 4-6 ในโรงเรียนสังกัดศูนย์พัฒนาคุณภาพการศึกษามิ่งเมือง อำเภอกันทรวิชัย จังหวัดมหาสารคาม

1.3.2 เพื่อเปรียบเทียบระดับการปฏิบัติตนตามหลักปรัชญาของเศรษฐกิจพอเพียงของนักเรียนชั้นประถมศึกษาปีที่ 4-6 ในสังกัดศูนย์พัฒนาคุณภาพการศึกษามิ่งเมือง อำเภอกันทรวิชัย จังหวัดมหาสารคาม จำแนกตาม ระดับชั้นของนักเรียน อาชีพผู้ปกครองของนักเรียน และรายได้ผู้ปกครองของนักเรียน

**1.4 สมมติฐานการวิจัย**

1.4.1 นักเรียนที่มีระดับชั้นการศึกษาต่างกัน มีระดับการปฏิบัติตนตามหลักปรัชญาของเศรษฐกิจพอเพียงของนักเรียนแตกต่างกัน

1.4.2 อาชีพผู้ปกครองต่างกัน มีระดับการปฏิบัติตนตามหลักปรัชญาของเศรษฐกิจพอเพียงของนักเรียนแตกต่างกัน

1.4.3 รายได้ผู้ปกครองต่างกัน มีระดับการปฏิบัติตนตามหลักปรัชญาของเศรษฐกิจพอเพียงของนักเรียนแตกต่างกัน

* 1. **ขอบเขตการวิจัย**

**1.5.1 ขอบเขตด้านประชากรและกลุ่มตัวอย่าง**

1.5.1.1 ประชากรที่ใช้ในการวิจัยในครั้งนี้ ได้แก่นักเรียนที่กำลังศึกษาอยู่ในระดับชั้นประถม ศึกษาปีที่ 4-6 ในโรงเรียนสังกัดศูนย์พัฒนาคุณภาพการศึกษามิ่งเมือง อำเภอกันทรวิชัย จังหวัดมหาสารคาม จำนวนทั้งสิ้น 553 คน (สำนักงานเขตพื้นที่การศึกษาประถมศึกษามหาสารคามเขต 1, 2561)

1.5.1.2 กลุ่มตัวอย่างที่ใช้ในการวิจัยในครั้งนี้ ได้แก่ นักเรียนชั้นประถมศึกษาปีที่ 4-6 ในโรงเรียนสังกัดศูนย์พัฒนาคุณภาพการศึกษามิ่งเมือง อำเภอกันทรวิชัย จังหวัดมหาสารคาม จำนวน 244 คน ได้มาจากการสุ่มกลุ่มตัวอย่างแบบเฉพาะเจาะจง จำนวน 5 โรงเรียน ระดับชั้นละ 1 ห้อง ได้แก่ โรงเรียนอนุบาลกันทรวิชัย จำนวน 86 คน โรงเรียนชุมชนบ้านลาดวิทยาคม 46 คน โรงเรียนบ้านคอกม้า 37 คน โรงเรียนบ้านนาดีศรีสุข 34 คน และโรงเรียนบ้านหนองหว้าหนองแคนดอนบาก 41 คน

**1.5.2 ขอบเขตด้านเนื้อหา**

การวิจัยครั้งนี้มุ่งศึกษาการปฏิบัติตนตามหลักปรัชญาของเศรษฐกิจพอเพียงของนักเรียนชั้นประถมศึกษาปีที่ 4-6 ในโรงเรียนสังกัดศูนย์พัฒนาคุณภาพการศึกษามิ่งเมือง อำเภอกันทรวิชัย จังหวัดมหาสารคาม จำนวน 3 หลักการ 2 เงื่อนไข ได้แก่ หลักความพอประมาณ หลักความมีเหตุผล หลักความมีภูมิคุ้มกันในตัวที่ดี เงื่อนไขความรู้ และเงื่อนไขคุณธรรม

**1.5.3 ขอบเขตด้านตัวแปร**

1.5.3.1 ตัวแปรต้น ได้แก่ ระดับชั้นของนักเรียน อาชีพผู้ปกครองของนักเรียน และรายได้ผู้ปกครองของนักเรียน

1.5.3.2 ตัวแปรตาม ได้แก่การปฏิบัติตนตามหลักปรัชญาของเศรษฐกิจพอเพียงของนักเรียนซึ่งมี 3 หลักการ 2 เงื่อนไข ดังนี้ หลักความพอประมาณ หลักความมีเหตุผล หลักความมีภูมิคุ้มกันในตัวที่ดี เงื่อนไขความรู้ และเงื่อนไขคุณธรรม

**1.5.4 ขอบเขตด้านพื้นที่**

พื้นที่ที่ใช้ในการวิจัยในครั้งนี้ ได้แก่ โรงเรียนในสังกัดศูนย์พัฒนาคุณภาพการศึกษามิ่งเมือง อำเภอกันทรวิชัย จังหวัดมหาสารคามจำนวน 9 โรงเรียน ได้แก่ 1) โรงเรียนอนุบาลกันทรวิชัย 2) โรงเรียนบ้านคอกม้า 3) โรงเรียนบ้านเหล่า 4) โรงเรียนบ้านสมศรีมะแปบประชาบำรุง 5) โรงเรียนชุมชนบ้านลาดวิทยาคม 6) โรงเรียนบ้านอิตื้อดอนหวายขมิ้น 7) โรงเรียนบ้านหนองหว้าหนองแคนดอนบาก 8) โรงเรียนบ้านน้ำเที่ยงดอนอิจันทน์ 9) โรงเรียนบ้านนาดีศรีสุข

**1.5.5 ขอบเขตด้านเวลา**

ระยะเวลาที่ใช้ในการวิจัยครั้งนี้ เริ่มตั้งแต่เดือน พฤษภาคม ถึง เดือนธันวาคม พ.ศ. 2561

**1.6 นิยามศัพท์เฉพาะ**

“หลักปรัชญาของเศรษฐกิจพอเพียง”หมายถึง แนวทางดำรงอยู่และการปฏิบัติตนในทางที่ควรจะเป็นโดยมีพื้นฐานมาจากวิถีชีวิตดั้งเดิมของสังคมไทย สามารถนำมาประยุกต์ใช้ได้ตลอดเวลาและเป็นการมองโลกในเชิงระบบที่มีการเปลี่ยนแปลงอยู่ตลอดเวลา มุ่งเน้นการรอดพ้นจากภัย และวิกฤติ เพื่อความมั่นคงและความยั่งยืนของการพัฒนา โดยยึดหลักการ 3 ห่วง 2 เงื่อนไขได้แก่ หลักการความพอประมาณ หลักการความมีเหตุผล หลักการมีภูมิคุ้มกันที่ดีในตัวเอง

“การปฏิบัติตนตามหลักปรัชญาของเศรษฐกิจพอเพียง” หมายถึง การแสดงออกทางพฤติกรรมที่สอดคล้องกับหลักปรัชญาของเศรษฐกิจพอเพียง โดยให้นักเรียนได้ประเมินตนเองว่ามีพฤติกรรมอยู่ในระดับใด 5 ระดับคือ มากที่สุด มาก ปานกลาง น้อย น้อยที่สุด ซึ่งมี 3 หลักการ 2 เงื่อนไข ดังต่อไปนี้

“หลักความพอประมาณ”หมายถึง พฤติกรรมของนักเรียนที่แสดงออกถึง ความพอดี ไม่น้อยเกินไป ไม่มากเกินไป ไม่ก่อความเดือดร้อนให้ตนเอง และผู้อื่น รู้จักประมาณตนในการบริโภค การใช้จ่าย การพูดให้มีความพอดี เลือกใช้สิ่งของได้อย่างพอดี

“หลักความมีเหตุผล”หมายถึง มีการศึกษาข้อมูลที่ดีหลายทาง ใช้ความรู้และเหตุผลในการตัดสินใจ คำนึงถึงเหตุผลและปัจจัยแวดล้อมทั้งหมดเพื่อให้การดำเนินงานเป็นไปอย่างถูกต้องให้เกิดประสิทธิภาพ ไม่ใช้อารมณ์ในการตัดสินใจ มีความรอบคอบ เช่น การรับฟังความคิดเห็นของผู้อื่น เลือกวิธีที่เหมาะสมในการแก้ปัญหา

“ความมีภูมิคุ้มกันที่ดี”หมายถึง การมีความรู้พื้นฐานที่ดี มีความสามารถ มีสุขภาพจิตดี สุขภาพร่างกายแข็งแรง การเตรียมความพร้อมรับความเสี่ยง เช่น การศึกษาหาความรู้อยู่เสมอ ออกกำลังกายและเลือกบริโภคอาหารตามหลักโภชนาการ

“เงื่อนไขความรอบรู้”หมายถึง การมีความรอบรู้เกี่ยวกับวิชาการต่าง ๆ ที่หลากหลาย รู้อย่างกว้างขวาง อย่างรอบด้าน เช่น การติดตามข้อมูลข่าวสารต่าง ๆ มีการจดบันทึกและสรุปองค์ความรู้

“เงื่อนไขคุณธรรม”หมายถึง ความซื่อสัตย์สุจริต ความอดทน ความเพียร และความรอบคอบระมัดระวังที่จะนำความรู้เหล่านั้นมาพิจารณาให้เชื่อมโยงกันด้วยเหตุและผล เช่น เมื่อเก็บของได้จะคืนเจ้าของ มีความขยันตั้งใจเล่าเรียน

“ศูนย์พัฒนาคุณภาพการศึกษามิ่งเมือง” หมายถึง โรงเรียนในกลุ่มเครือข่ายโรงเรียนเพื่อพัฒนาคุณภาพการศึกษามิ่งเมือง อำเภอกันทรวิชัย สำนักงานเขตพื้นที่ประถมศึกษามหาสารคาม เขต 1 จำนวน 9 โรงเรียน ได้แก่ โรงเรียนอนุบาลกันทรวิชัย โรงเรียนบ้านคอกม้า โรงเรียนบ้านเหล่า โรงเรียนบ้านสมศรีมะแปบประชาบำรุง โรงเรียนชุมชนบ้านลาดวิทยาคม โรงเรียนบ้านอีตื้อดอนหวายขมิ้น โรงเรียนบ้านหนองหว้าหนองแคนดอนบาก โรงเรียนบ้านน้ำเที่ยงดอนอิจันทน์ และโรงเรียนบ้านนาดีศรีสุข

**1.7 ประโยชน์ที่ได้รับจากการวิจัย**

1.7.1 ได้ทราบระดับการปฏิบัติตนด้านคุณธรรมจริยธรรม ตามแนวปรัชญาของเศรษฐกิจพอเพียงของนักเรียนศูนย์พัฒนาคุณภาพการศึกษามิ่งเมืองที่มี ระดับชั้นปี อาชีพผู้ปกครอง และรายได้ผู้ปกครองที่แตกต่างกัน

1.7.2 เป็นแนวทางการพัฒนาสำหรับผู้บริหารโรงเรียน ครู ในการจัดกิจกรรมการเรียนรู้ การบูรณาการ และการส่งเสริมการนำหลักปรัชญาของเศรษฐกิจพอเพียงเข้าไปประยุกต์ใช้ในการเรียนการสอนของนักเรียนต่อไป